CELEX: 62008TN0359
Language: sk
Date: 2008-09-03 00:00:00
Title: Vec T-359/08: Žaloba podaná 3. septembra 2008 – Španielsko/Komisia

25.10.2008   
            
            
               SK
            
            
               Úradný vestník Európskej únie
            
            
               C 272/45
            
         Žaloba podaná 3. septembra 2008 – Španielsko/Komisia
   (Vec T-359/08)
   (2008/C 272/89)
   Jazyk konania: španielčina
   Účastníci konania
   
      Žalobca: Španielske kráľovstvo (v zastúpení: J. Rodríguez Cárcamo)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               neuplatniť usmernenia na určenie finančných opráv, ktoré majú byť uplatnené na výdavky spolufinancované štrukturálnymi fondmi a Kohéznym fondom v prípade porušenia predpisov v oblasti verejného obstarávania, v ich konečnom znení z 29. novembra 2007, COCOF 07/0037/03-ES,
            
         
               —
            
            
               zrušiť rozhodnutie Komisie Európskych spoločenstiev z 25. júna 2008, K(2008) 3243, ktorým sa znižuje výška pomoci z Kohézneho fondu skupine projektov č. 2001.ES.16.C.P.E.045 (nakladanie s odpadmi v Galícii–2001) (skupina II), a
            
         
               —
            
            
               zaviazať Komisiu Európskych spoločenstiev na náhradu trov konania.
            
         Žalobné dôvody a hlavné tvrdenia
   Predmetný spor sa týka štyroch podskupín projektov týkajúcich sa Plánu nakladania s pevným mestským odpadom v Galícii. Financovanie Spoločenstva, ktoré bolo pôvodne poskytnuté, dosahovalo výšku 80 % dotovateľných verejných výdavkov pre celú skupinu projektov.
   V liste, ktorý Komisia zaslala žalobcovi v apríli 2006, boli navrhnuté opravy týkajúce sa nezrovnalostí zistených počas predchádzajúceho auditu. V závere tohto dokumentu boli uvedené dva návrhy finančných opráv. Prvá z nich, týkajúca sa nezrovnalosti, ktorá je predmetom sankcie v uvedenom rozhodnutí, vyplýva z rozdielneho kritéria pri katalogizácii určitých zákaziek. Návrh finančnej opravy z tohto dôvodu dosahoval výšku 59 652,48 eura.
   Nadobudnutie účinnosti nových „usmernení na určenie finančných opráv, ktoré majú byť uplatnené na výdavky spolufinancované štrukturálnymi fondmi a Kohéznym fondom v prípade porušenia predpisov v oblasti verejného obstarávania“ na konci roku 2007, má za následok zvýšenie uložených finančných opráv, pretože kritériá, ktoré sú v týchto usmerneniach uvedené, predstavujú výraznejšie opravy ako tie, ktoré vyplývajú z uplatnenia usmernení, ktoré boli dovtedy platné.
   Na podporu svojich návrhov sa žalobca v prvom rade v súlade s článkom 241 Zmluvy ES odvoláva na neplatnosť vyššie uvedených usmernení z roku 2007, pretože sa nazdáva, že tieto usmernenia sú v rozpore s článkom 7 ods. 1 nariadenia Rady (ES) č. 1164/94 zo 16. mája 1994, ktorým sa zriaďuje Kohézny fond a článkom 17 nariadenia Komisie (ES) č. 1386/2002 z 29. júla 2002, ktorým sa ustanovujú podrobné pravidlá na vykonávanie nariadenia Rady (ES) č. 1164/94 v rozsahu, v akom v prvom rade neupravujú presné finančné úpravy, t. j. tie, ktoré predstavujú skutočné neoprávnené výdavky vynaložené fondom, a v druhom rade z toho dôvodu, že pri stanovení paušálnych úprav zohľadňujú ako základnú hodnotu pre výpočet úpravy rozpočet určený na verejné obstarávanie a nie potvrdené výdavky, alebo ak tieto neexistujú, hodnotu zákazky.
   Usmernenia z roku 2007 taktiež porušujú:
   
               —
            
            
               všeobecnú zásadu transparentnosti zakotvenú v článku 255 Zmluvy ES a v nariadení č. 1049/2001 o prístupe verejnosti k dokumentom inštitúcií z dôvodu ich nedostatočného zverejnenia, ktorému podliehajú v dôsledku svojej formy, a ich obmedzenej prístupnosti,
            
         
               —
            
            
               všeobecnú zásadu právnej istoty z dôvodu ich retroaktivity, pretože sa uplatňujú na projekty schválené od roku 2000, a
            
         
               —
            
            
               povinnosť odôvodnenia.
            
         Pokiaľ ide o rozhodnutie z 25. júna 2008, žalobca sa okrem toho nazdáva, že nielenže sa zakladá na protiprávnej norme, ale porušuje tiež článok 7 ods. 1 už citovaného nariadenia č. 1164/94 a článok 17 už citovaného nariadenia č. 1386/2002, pokiaľ zohľadňujú rozpočet určený na verejné obstarávanie ako základnú hodnotu na výpočet opravy, a nie potvrdené výdavky, alebo ak tieto neexistujú, samotnú zákazku.